12.02.2023

החפירות הלימודיות בתל תבנה/תמנה: עונת 2023

בקיץ הקרוב 21.8-23.7 מתוכננת עונת חפירות שנייה בתל תבנה שבדרום השומרון, בראשות ד"ר דביר רביב. עונת החפירות הקודמת (קיץ 2022) הניבה ממצאים מרתקים ממגוון תקופות (להסבר כללי על האתר וממצאי העונה הראשונה, ראו למטה). החפירה תיערך בשיתוף מתנדבים.

סטודנטים מהמחלקה מוזמנים להצטרף לחפירה הלימודית בשבועות הבאים:

* 26-23.7.23
* 4.8-30.7.23
* 11-6.8.23
* 18-13.8.23

הצטרפות לחפירה היא למינימום של שבוע, כאשר שבוע העבודה (מיום א ועד יום ו) הוא בבחינת "מחנה סגור". השבוע הראשון יהיה מקוצר בשל צום תשעה באב ויסתיים ביום ד אחה"צ (26.7). הנרשמים לשבוע זה יצטרכו להשלים יומיים חפירה באחד השבועות הבאים.

הלינה תהיה בנווה צוף, בתנאי פנימייה (אוכל כשר כמובן). תנאי לקבלת זיכוי על השתתפות בחפירה הלימודית היא השתתפות מלאה בכל הפעילויות הנדרשות (כולל מסירת דו"ח חפירה בסיום שבוע החפירה).

**פגישת הכנה (חובה):**

לפני עונת החפירה, בשבוע האחרון של סמסטר ב, בתאריך 27.6.23 יום ג בהפסקה של 13:30, יתקיים מפגש הכנה לכלל התלמידים המשתתפים בחפירה. הפגישה, שתיערך כחצי שעה, תתקיים בבר-אילן ובה יינתן מבוא על האתר והסבר על הפעילויות השונות שיתבצעו במשך החפירה. חובה על כל סטודנט אשר משתתף בחפירה להשתתף במפגש.

**סדר יום בחפירה:**

יום א: הסעה מבר-אילן לנווה צוף (יציאה ב-10:30); ארוחת צהרים; עבודות שונות; הרצאת פתיחה; סיור בתל.

יום ב-ה: 4:45 השכמה (תפילה עצמאית); 5:20 יציאה לתל; 5:45 תחילת עבודה; 9:00 ארוחת בוקר; 13:00 סיום עבודה; 13:30 ארוחת צהרים; 14:30 שטיפת חרסים; אחה"צ מיון חרסים/סיור/זמן חופשי; 18:00 הרצאה; 19:00 ארוחת ערב; אחרי ארוחת ערב, זמן חופשי.

יום ו: השכמה וכו' כרגיל; סיום עבודה ב-13:00; חזרה לנווה צוף ומשם הסעה לבר-אילן (נסיעה של כ-40 דקות).

**חובות:**

* השתתפות בכל הפעילויות הקשורות בחפירה במשך כל השבוע.
* שיתוף פעולה מלא עם צוות החפירה.
* אין לעזוב את אתר החפירה ללא אישור של דביר. יש אפשרות לצאת למבחנים – ובמקרים מסוימים גם לאירועים פרטיים חשובים.
* הגשת דו"ח חפירה על פי ההנחיות שיינתנו בזמן החפירה.

**ציוד:**

בגדי עבודה (עדיף ארוכים); נעלי עבודה סגורים (**לא נרשה לעבוד עם סנדלים!**); כובע; בגדי עבודה להחלפה ולאחר העבודה; מסכת קורונה (לעבודה באבק); כלי רחצה; מגבת; קרם הגנה; בקבוק מים אישי; כלי כתיבה ומחברת; תיק לנשיאת חפצים אישיים.

לפרטים נוספים ניתן ליצור קשר עם ורד יעקובי מצוות החפירה – ורד 0545781563

**הסבר כללי על תל תבנה**

תל תבנה הוא מהתלים הגדולים בהר המרכזי. מיקומו של האתר לצד אחת הדרכים הראשיות העולות מן השפלה אל ההר ולצד עמק פורה משופע במעיינות, משכו למקום מתיישבים למן תקופת הברונזה הקדומה ועד ראשית התקופה העות'מאנית. על אף גודלו וחשיבותו - האתר טרם נחפר (עד לשנת 2022... ראו להלן), והמידע אודותיו הוא מסקרים ארכיאולוגיים וממקורות ספרותיים. בתקופות הברונזה והברזל שכנה במקום עיר, שנקראה ככל הנראה תמנה, אותה מקובל לזהות עם תמנת חרס/סרח בהר אפרים (צירוף שמטרתו להבדיל אותה מערים אחרות בארץ הנושאות את השם תמנה). האתר הוא אחד המועמדים לזיהוי תמנה מביצורי בקחידס והוא נזכר כאתר שבוצר בידי החשמונאים. בתקופה הרומית שכנה במקום בירת טופארכיה (עיר מחוז) שחלשה על אתרים כפריים באזור דרום-מערב השומרון. אזכורו האחרון של האתר הוא במאה ה-16 ככפר מוסלמי קטן.

התל משתרע על פני שטח של כ-50 דונם ונחלק לשני חלקים עיקריים: ראש התל ומדרונותיו הדרומי והמערבי. ממצאי הסקרים מאפשרים להניח שראש התל יושב מתקופת הברונזה ועד התקופה הרומית ואילו המדרונות יושבו החל מהתקופה ההלניסטית/הרומית הקדומה ועד לתקופה הערבית המאוחרת, אז מוקד היישוב שכן במדרון המערבי של התל. ממצאי הסקרים מצביעים על שתי תקופות שיא בתולדות האתר – הברזל 2 והרומית הקדומה.

מדרום לתל משתרע נקרופוליס גדול ובו שני קברים בעלי חזיתות מעוטרות (שנראו עד ראשית המאה ה-20) שמשתייכים לשלהי ימי הבית השני. לרגלי הקברים, במרכז האוכף שמדרום לתל, תועד מקווה טהרה גדול מימי הבית השני ששימש את תושבי האתר ואולי אף עולי רגל שעברו במקום.

בקיץ הקודם (2022) ערכנו עונת חפירות ראשונה בתל במהלכה נחשפו שרידים אדריכליים מהתקופות הברזל והרומית בשלושה שטחי חפירה שנפתחו בראש התל (שטחים A, B ו-D).

צוות החפירה כלל את אברהם ש' טנדלר (מנהל שטח A ושותף בניהול החפירה), בעז ברי (מנהל שטח B), שירה רכס (ע. מנהל שטח B ופוטוגרמטריה), שמעון הירש (ע. מנהל שטח A), אסף דל (מנהל שטח D ומנהל הסקר), גיא דרך (מנהל הסקר), יניב ד' לוי (מג"מ ומנהל הסקר), מתן טולדנו (מנהלן) ורד יעקובי והראל רוזנברג (מדיה).

השרידים האדריכליים מתקופת הברזל כוללים מתקן בנוי, כנראה ממגורה, מתקופת הברזל 1/2א ושרידי שכבת חורבן מתקופת הברזל 2, ככל הנראה מימי הכיבוש האשורי במחצית הב' של המאה ה-8 לפסה"נ.

השרידים האדריכליים מהתקופה הרומית כוללים מבנים הבנויים בחלקם אבני גזית, מקווה טהרה מפואר ואולי אף שרידי ביצור מימי המרידות ברומאים. לאלו מתווסף ממצא קטן ומגוון הכולל כלי חרס מייצור מקומי וכלים מיובאים, כלי זכוכית, כלי אבן כולל בסיס שולחן מפואר, ממצא צבאי, עשרות מטבעות, גמה מעוטרת בדמות, אוסטרקון ביוונית ומורטריום עם חותם בלטינית. במקביל לחפירה נערך סקר מקיף במדרונות התל בו נלקטו עשרות חרסים ופריטי מתכת, ביניהם עשרות מטבעות.

בעונת החפירות הקרובה נמשיך להרחיב ולהעמיק בשטחי החפירה שנפתחו בעונה הקודמת בראש התל. ללא כל ספק צפויות לנו תגליות מרתקות ואתם כתלמידי המחלקה מוזמנים לקחת חלק בחוויה הלימודית-מדעית !